Chihande 34: Kulya Chachihya
UNEJIVA vyuma vanakunona vatu hamavu tahi? Vinakusoloka nge mbundu. Vitoma vyato, kaha vyaupalasese. Oloze keshi mbunduko; hivyakulya.
Kafwe hanahichi kakweji umwe kufuma haze vaIsalele valovokele muEjipitu. Vali jino mupambo. Kamwema kulya chambwendeko, shikaho vatu vanakuyayavala ngwavo: ‘Kachi tuhu Yehova atujihilile muEjipitu. Mwomwo kuze, twapwile nakulya chosena chize twasakilenga.’
Yehova jino ngwenyi: ‘Nanguminokesela kulya chakufuma mwilu.’ Yehova alingile ngocho. Lichako, chimene omu vaIsalele vamwene chuma kanechi hamavu to, valihwojwele ngwavo: ‘Echize chika?’
Mose ngwenyi: ‘Echi chikiko kulya namihane Yehova mulyenga.’ Vatu vachivulukile ngwavo MANA. Hakuchilya kwijiva nge jimbolo jajilelu jakuhaka uchi.
Mose avalwezele ngwenyi: ‘Mutu himutu akungule nge kutesa nakulya chenyi.’ Kaha muvalingilenga chimene hichimene. Hakucha chalikumbi, mana yize yasalilenga hamavu yayengunukilenga.
Mose nawa ngwenyi: ‘Mutu umwe kanda mwasezaho mana swi nakulikumbi likwavoko.’ Oloze vatu vamwe kaveshi kwivwako. Unejiva chuma nachisoloka? Lichako mana vasezangaho himavunu yavuyavu, nakunuka!
Oloze likumbi limwe muchalumingo, Yehova navalweze vatu vakungulule kulya chamakumbi avali. Eli hilikumbi lyamuchitanu nalimwe. Yehova navalweze valame nakulya chalikumbi likwavo, mwomwo keshi kunokesanga mana halikumbi lyamuchitanu naavaliko. Hakulama mana nakulikumbi lyamuchitanu naavali, mavunu pimbi nakunuka nawa chauchi! Echi hichuma chikwavo chakukomwesa!
Yehova avalishilenga vaIsalele mana hamyaka yosena vapwile mupambo.
Kulovoka 16:1-36; Kulava 11:7-9; Yoshuwa 5:10-12.
Vihula
- Vyuma muka vali nakukungula vatu vali hamuvwimbimbi, kaha vavivuluka ngwavo ika?
- Lushimbi muka Mose ahanyine vatu hachihande chakukungula mana?
- Yehova alwezele vatu valinge ika halikumbi lyamuchitanu nalimwe, kaha mwomwo ika?
- Yehova alingilenga chuma muka chakukomwesa omu vatu valaminenga mana kuheta nakulikumbi lyamuchitanu naavali?
- Yehova ahanyine vatu mana hamyaka yingahi?
Vihula vyakuhakilako
- Tanga Kulovoka 16:1-36 naKulava 11:7-9.
Mukanda waKulovoka 16:8 wasolola ika hakuvumbika vatu vaze vasakula muchikungulwilo chavaka-Kulishitu? (Hepe. 13:17)
Omu vaIsalele vapwile mupambo, vavanwine ngachilihi hakumbi hakumbi nge vatela kupendamina hali Yehova? (Kulo. 16:14-16, 35; Lushi. 8:2, 3)
Yesu ahanjikile ngwenyi mana yemanyinyineko ika, kaha vyuma muka tweji kunganyalanga ‘kukulya chakufuma mwilu’? (Yowa. 6:31-35, 40)
- Tanga Yoshuwa 5:10-12.
VaIsalele valile mana hamyaka yingahi, kaha chapwile ngachilihi cheseko kuli vakivo, kaha vyuma muka natulinangula kumujimbu kana? (Kulo. 16:35; Kula. 11:4-6; Koli. 1, 10:10, 11)
bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn umb_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn kmb_Latn cjk_Latn